Umkhokheli weRotary Club International Wethekelela eZimbabwe
Umnumzana Ravi Ravindran, oyisizalwane sakwele Sri Lanka, uze ukuzakwethekelela eZimbabwe kuhambo lokuzazibonela indlela inhlanganiso yakhe eqhuba ngayo elizweni.
HARARE — Umkhokheli wenhlanganiso ye Rotary Club International emhlabeni jikelele, umnumzana Ravi Ravindran, oyisizalwane sakwele Sri Lanka usegqibe uhambo lwakhe lokwethekelela eZimbabwe. Ontanga bemzini weMufakose bathokozise umbuthano wabantu abakade bezokwamukela umkhokheli wenhlanganiso yeRotary Club International, umnumzana Ravi Ravindran, odabuka kwele Sri Lanka kodwa esebenzela esigodlweni sale inhlanganiso esiseMelika. URavindran uze ukuzokwethekelela eZimbabwe kuhambo lokuzazibonela indlela inhlanganiso yakhe eqhuba ngayo elizweni. URavindran, ongusomabhizimusi kwele Sri Lanka lapho azalwa khona lakwele India utshele intathelizindaba lozulu kizo zonke indawo ethekelele kizo, ukuthi kumele uzulu afunde ukuzisiza ngokwakhe ngoba engekho ongazinikela ukwenze njalo njengoba wonke umuntu elenkinga abhekane lazo. Ukuba lolwazi lokuqhuba imisebenzi yezandla, ukusebenzisa khonokho okuncinyane umuntu alakho kanye lokulondoloza imali yenzuzo ayitholayo kungakhathalekile ukuba inlutshwana okunganani uRavindran ethi kumqoka ekuzithuthukiseni kwakhe umuntu. Ethi kungakho ebenhlanganiso ayikhokhelayo eye Rotary Club emhlabeni jikelele, igxile kakhulu ekuthuthukiseni imisebenzi yezandla, ukuze baqhubeke abantu bezithuthukisa hatshi ukube lokhe bekhongozela sikhathi sonke. Uthi ukhethe ukuza kweleZimbabwe ukuzabona indlela linhlanganiso ye Rotary Club ayikhokhelayo okomnyaka, ukuba iqhuba njani, okuyinto emangalise abanengi,ngoba inkokheli enye ngaphambilini kwakhe ebingazihluphi ukwethekelela amazwe awezwekazi leAfrica. Baze ngobunengi babo abaphatheke emisebenzini yokuzinikela ukuqhuba imisebenzi yokuthuthukisa uzulu kungela mbadalo amavoluntiya, okubalisa unkosazana Ashley Ngwenya, olilunga le Rotary Club yase Belmont, koBulawayo. Wengeza uMaNgwenya ethi kodwa kusasenzima kuzulu onsundu ukuzwisisa ukuba umuntu ulakho ukuphatheka kunhlelo zokuzinikela ukuthuthukisa abaswelayo kungela mbadalo. Abasebenza ngokuzinikela kulenhlanganiso baveze ukuba ukuza kukaRavindran eZimbabwe, kube yisibusiso ngoba besekuyiminyaka eyedlula engamatshumi amabili selokhu kwethekelela inkokheli yaphezulu yalinhlanganiso lizweni. Indawo azethekeleleyo uRavindran zigoqela emzini weMufakose eHarare lapho okulamalunga afundiswa ukuqhuba imisebenzi eyehlukeneyo yezandla kanye lasesibhedlela se Makumbe Mission, esigabeni seGoromonzi ebesikusimo esibi, esatholiswa usizo lwemali ngabe Harare Central Rotary Club.